Bann sapit ek verse—Lekel ki ti met zot dan Labib?\nLIR AN Acholi Afrikaans Albanian Amharic Arabic Armenian Aymara Azerbaijani Azerbaijani (Cyrillic) Batak (Toba) Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Dutch Efik English Estonian Ewe Fijian Finnish French Ga Garifuna Georgian German Greek Greenlandic Guarani Gun Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Kreol Seselwa Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lingala Lithuanian Lunda Luo Luvale Macedonian Macua Malagasy Maltese Mam Mambwe-Lungu Mauritian Creole Maya Mixe Myanmar Nahuatl (Central) Nahuatl (Northern Puebla) Ndebele Ndonga Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Romanian Runyankore Russian Samoan Sango Sena Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tatar Tetun Dili Tigrinya Tojolabal Tok Pisin Totonac Tshiluba Tshwa Tsonga Turkish Tuvaluan Twi Tzotzil Ukrainian Umbundu Venda Vietnamese Waray-Waray Xhosa Yoruba Zapotec (Isthmus) Zulu\nMAZINEN ou en Kretyen ki pe viv dan premye syek. Ou kongregasyon fek ganny en let sorti kot zapot Pol. Anmezir ki sa let pe ganny lir, ou remarke ki Pol i souvan refer avek “Lekritir sakre,” setadir, Lekritir Ebre. (2 Timote 3:15) Ou dir dan ou menm, ‘Mon ti pou vreman kontan vwar kote sa parol ki i pe site i sorti.’ Me sa pa ti pou fasil. Akoz sa?\nNAPA SAPIT NI VERSE\nAnnou vwar ki mannyer sa maniskri “Lekritir sakre” ki ti egziste dan letan Pol ti ete. En porsyon liv Izai ki ganny tire dan Roulo Lanmer Mor in ganny mete la. Ki ou vwar? Zis en ta lekritir! Napa ponktyasyon. Napa ni menm nimero sapit ek verse ki nou servi ozordi.\nBann ekriven Labib pa ti servi sapit ek verse pour separ zot mesaz. Zot ti zis ekri tou mesaz ki Bondye ti donn zot pour ki bann ki lir pa zis lir en bout me sa mesaz antye. Pa sanmenm sa ki ou anvi fer ler ou ganny en let enportan sorti kot en dimoun ki ou kontan? Ou lir sa let antye pa zis bann pti bout.\nLefet ki ti napa sapit ek verse, sa ti koz en problenm. Pol ti zis kapab idantifye son sitasyon avek bann parol tel parey “Lekritir i deklare” oubyen “parey Ezai in dir lontan davans” (Romen 3:10; 9:29) Sa bann sitasyon ti pou difisil pour trouve amwen ki ou ti abitye avek tou “Lekritir sakre.”\nAn plis, sa bann “Lekritir sakre” pa ti zis en senp mesaz sorti kot Bondye. Ver lafen premye syek Nou Letan, i ti annan en koleksyon 66 liv. Sanmenm sa ki laplipar dimoun ki lir Labib ozordi i kontan ki sapit ek nimero in ganny mete pour ed zot rod bann lenformasyon egzakt, parey sa kantite sitasyon dan bann let Pol.\n‘Alor,’ ou kapab demande, ‘lekel ki’n met sapit ek verse dan Labib?’\nLEKEL KI’N AZOUT BANN SAPIT?\nStephen Langton, en Angle ki apre ti vin larsevek Canterbury ti azout bann sapit dan Labib. I ti fer sa konmansman trezyenm syek Nou Letan, ler i ti en ansenyan kot liniversite Pari, Lafrans.\nI paret ki bann spesyalis Labib ti’n esey diferan fason pou separ Labib par verse ek sapit, prensipalman pour bann rezon referans avan menm ki Langton ti konmans fer sa. Ou kapab mazinen ki mannyer i ti pou pli fasil pour zot trouv en verse si zot ti rod li dan en sapit olye ki dan en liv antye zis parey sa liv Izai ki annan 66 sapit.\nKantmenm sa, tousala ti kree en problenm. Bann spesyalis Labib ti envant plizyer kalite metod ki pa ti an armoni avek kanmarad. Levanzil Mark ti enn parmi. I ti ganny separe dan apepre 50 sapit olye ki sa 16 sapit ki nou annan konmela. Ler Langton ti Pari, i ti annan bann etidyan ki sorti dan diferan pei ki ti vin avek zot Labib. Me, bann ansenyan ek etidyan pa ti kapab eksplik kanmarad kote dan Labib ki zot ti pe refer avek. Akoz? Parski bann separasyon sapit dan zot maniskri pa ti al byen ansanm.\nAlor, Langton ti envant en lot metod pour separ bann sapit Labib. Sa liv The Book—A History of the Bible, i dir ki son metod “ti enteres bann profeser lalwa ek dimoun ki ti lir” e i “ti propaz byen vit partou atraver Lerop.” Se li ki’n entrodwir bann nimero sapit ki nou trouve dan Labib ozordi.\nLEKEL KI TI AZOUT BANN VERSE?\nTrwa san-z-an pli tar, dan milye sezyenm syek, Robert Estienne en spesyalis Labib ki ti osi enprim bann liv ti fer keksoz pli senp ankor. I ti anvi ankouraz dimoun pour etidye Labib. I ti realiz lenportans pour annan en sel metod pour annan bann nimero sapit ek verse.\nPa Estienne ki ti ganny sa lide pour azout bann verse dan Labib. Lezot ti’n fini fer sa avan. Plizyer syek avan, bann sekreter Zwif ti’n fini deza separ Labib dan langaz Ebre an antye oubyen sa parti ki laplipar dimoun i konnen konman Vye Testaman, par verse me pa par sapit. Parey avek lafason ki bann sapit ti ganny aranze, i ti napa zis en sel metod.\nEstienne ti separ Lekritir Grek Kretyen oubyen sa ki apel Nouvo Testaman dan en nouvo fason e i ti met zot ansanm avek bann ki ti deza dan Labib Ebre. An 1553, i ti pibliy son premye Labib konplet (en tradiksyon Franse) dan preski menm fason ki bann sapit ek verse ki trouve dan laplipar Labib ozordi. Serten dimoun ti kritike e dir ki sa bann verse in ganny kase par morso e fer li paret perdi son vre sans. Me son metod ti vitman ganny aksepte e ti ganny servi par bann ki ti enprim Labib.\nEN BENEFIS POUR BANN ETIDYAN LABIB\nNimero bann sapit ek verse, i paret senp. Sa i donn sak verse dan Labib en ladres inik zis parey en bwat postal. I vre, lafason ki bann sapit ek verse in ganny separe pa’n ganny enspire par Bondye e parfwa zot koup bann pasaz Labib dan en fason ki paret drol. Me zot fer li pli fasil pou trouv bann sitasyon e met lanfaz lo sa bann verse ki nou prefere oubyen ki nou ti a kontan partaz avek lezot, zis parey nou met en remark lo bann lekspresyon oubyen fraz, ki nou ti a vreman kontan pour mazinen dan en dokiman oubyen liv.\nAlor, menm si i fasil e apropriye lafason ki bann sapit ek verse in ganny separe, toultan gard antet ki i pli enportan pour konpran konteks sa bann verse setadir konpran sa mesaz antye ki Bondye in donnen. Fer li en labitid pour lir Labib dan son konteks olye ki bann verse tousel. Si nou fer sa, sa pou ed nou pour vin deplizanpli familye avek “Lekritir sakre ki kapab donn ou lasazes ki kondir dan lavi eternel.”—2 Timote 3:15.\nKi mannyer bann sapit ek verse in ganny swazir\nEn sapit ek verse i fer ou vwar kote en pasaz dan Labib i ete. Par egzanp, dan sa magazin, “Izai 40:13,” i idantifye sa bann keksoz swivan:\nsa liv Izai\nson sapit 40\nson verse 13\nDan sa verse nou vwar sa ki Izai ti dir: “Lekel ki’n mezir lespri Zeova e lekel ki kapab ansenny li konman son konseye?” Sa bann parol ki Pol ti dir i kapab fasilman ganny vwar dan Romen 11:34 ek 1 Korentyen 2:16.\nBann sapit ek verse Lekel ki ti met zot dan Labib?


Dan Lasanble Nasyonal |21 October 2021\nManm i siport demann pour gouvernman revwar kalite lakaz ki i pe konstrir ek kriter alokasyon\nEn mazorite manm Lasanble in sa semenn donn zot sipor en mosyon ki pe demann gouvernman pour revwar son polisi ek stratezi lo kalite lakaz ki i pe konstrir e lo kriter alokasyon sa bann lakaz e osi bann kare later.\nSipor pour sa demann in vin atraver en mosyon table par manm Lasanble pour Grand Anse Mahé, Waven William, ki’n dir ki sa mosyon i pran an kont fitir devlopman sekter rezidansyel e lekspektasyon nasyonal lo size lakaz ek later.\nOnorab William dan son prezantasyon ti fer resorti ki sa mosyon in vin a en moman apropriye kot apre ki in annan en sanzman gouvernman i osi annan nesesite pour revwar bokou lezot keksoz e enn i zisteman sa ki sa mosyon pe demande.\nMe menm sa Onorab William in admet ki bann gouvernman oparavan in fer en kantite lakaz e demark en bon pe kare later ki bann fanmir Seselwa in kapab aste me i dir in annan osi moman kot sa bann pratik pa’n byen ganny fer e labi in antre.\nI ti sit plizyer parmi bann diferan proze lakaz ki’n ganny entrodwi pandan bann lannen e zot enkli flat, social housing, semi-detached, self-help, condominium, proze 24/24, bann diferan lòn, lakaz emergency, transit houses…\nOnorab William i dir tou sa bann proze i demontre evolisyon dan sa domenn me osi bann diferan problenm ki bann fanmir i pas atraver. Donk sa nesesite pour gouvernman revwar polisi ek stratezi vizavi kalite lakaz ki i pe konstrir.\nOnorab William in osi dir ki bann lakaz ki’n ganny konstrir pandan bann lannen oparavan in osi annan diferan kalite problenm ki’n vin avek parey ki annan pour fer avek drenaz, desarz ki koul dan larivyer e dan lanmer ler gro lapli i tonbe e i annan linondasyon, planifikasyon ki pa’n byen kalkile e ki ankor pe persiste ozordi.\n«Ozordi avek teknolozi nou bezwen amelyor fason ki planifikasyon ek devlopman bann diferan proze i ganny fer. Ozordi osi i annan sa nesesite pour revwar bann lagreman ki’n sinyen par bann dimoun ki pe aste e bann ki pe lwe zot lakaz. Sa i akoz serten kondisyon dan sa bann lagreman nepli relevan,» Onorab William in dir.\nI’n fer resorti ki bann fasilite esansyel parey lasanser, emergency exit pa egziste dan bann housing estate e i osi annan bokou ki napa en landrwa pour zanfan zwe.\n«Osi lontan ki lotorite konsernen ki konstrir lakaz e fer alokasyon later pa konsilte bann dimoun dan lotorite distrik, zot pa pou fer en bon travay,» Onorab William i dir.\nI’n osi met lanfaz lo nesesite pour annan plis lekleraz dan bann vilaz e landrwa park bann transpor e osi nesesite pour annan en landrwa kot bann dimoun i kapab grat zot pwason, e osi lav zot lenz akoz in fer resorti ki pa tou dimoun ki annan en masin lave.\nAdministrasyon bann housing estate i osi en problenm pour bann responsab ki pa kapab enplimant kondisyon lagreman ki bann lokater in sinyen parey respekte lord ek lape, adres bann nwizans, netway bann landrwa komen… parmi lezot ankor.\nFason bann lakaz emergency i ganny konstrir i osi bezwen ganny revwar e lokater dan sa bann lakaz pa kapab reste pour plis letan ki zot devret. Avek pri konstriksyon ki pe kontinyen ogmante, i annan serten materyo pli abordab ki kapab servi e tousala i bezwen ganny revwar pour fasilit bann fanmir ki pe aspire pour konstrir zot prop lakaz.\nBokou manm ti entervenir lo sa mosyon e zot tou zot ti fer resorti zot bann pwen pour e kont sa mosyon e osi zot bann rezervasyon.\nPour dirizan zafer gouvernman Onorab Bernard Georges, sa mosyon i tous tou dimoun ki annan en responsabilite dan distrik e ki lakaz ek later pa pou zanmen ase pour bann demander ki kontinyen ogmante dan bann distrik e enn fwa pour tou gouvernman i bezwen rod en fason pour rezourd sa bann problenm asosye avek sa size.\nPour fer sa i dir gouvernman i bezwen fer keksoz dan en fason diferan. Parey Onorab William li osi in admet ki bann gouvernman oparavan in fer bokou lakaz pour nou bann dimoun en keksoz ki i dir personn pa kapab rennyen.\n«Me nou bezwen sanz nou krwayans ki se gouvernman ki bezwen kontinyen fer lakaz pour dimoun. Gouvernman ti bezwen entervenir dan lepase akoz mannyer sitiasyon ti ete e ti annan en gran mank me ozordi nou bezwen bouz lo en lot nivo. Gouvernman i bezwen sorti dan konstriksyon tou lakaz me plito reste dan konstriksyon zis en serten kategori lakaz,» Onorab Georges in dir.\nApre ki i ti’n koz lo bann diferan kalite lakaz ki gouvernman pe konstrir ozordi, Onorab Georges ti dir i krwar ki gouvernman ozordi pa ke konstrir social houses me plito pe fer bann lakaz ki lo menm nivo avek bann ki sekter prive pe konstrir. I dir nouvo polisi i bezwen fer distenksyon ant social housing ek lezot proze lakaz.\n«Gouvernman i annan responsabilite fer social houses e pa devret sibvansyonn lezot proze lakaz ki sekter prive i kapab envestir ladan.\nI ti azoute ki i devret annan diferan kalite lakaz pour fer li pli fasil pour ofer dimoun dapre zot mwayen e kapasite finansyel e in propoze ki gouvernman i konsider en serten private public partnership kot i donn later e les kontrakter fer konstriksyon, vann e retir zot larzan.\nI’n fer resorti ki avek en sistenm kot dimoun i propriyeter son prop lakaz, tou sa bann problenm ki egziste ozordi parey in detaye dan sa mosyon ava ganny rezourd enn fwa pour tou.


Home Verbatim Verbatim - Second Term 2016 Tuesday 7th June, 2016\nWednesday, 08 June 2016 13:23\nMr Speaker, nou dan prosedir, nou deza annan en proze on going avek FAO. Nou dan prosedir pe fer en levanter tou bann later lagrikiltir lo Mahe, Praslin ek La Digue pou nou konn total kantite later lagrikiltir ki nou annan e osi konnen lakantite ki pe ganny servi. Swa servi o maksimonm, swa servi par bout. Me nou dan prosedir pe fer en levanter ki petet by lannen prosenn a kapab konplete.\nMon ti a voudre zis felisit li pou son...\nMr Speaker, Mr Elizabeth pou Komisyoner Lapolis – nou, nou konn Mr Elizabeth tre byen. Mwan mon konn li akoz en moman donnen menm mon’n travay en pti akote li – mon pa’n en Polisye, me selman mon ti pe enstrir Ledikasyon Politik sa letan kot Lapolis, dan training ek Polisye ki pe fer training e menm serten lezot – sak fwa ti annan en cohort la pou training, mon ti pe ed zot avek Ledikasyon Sivik si oule apel li. E mon’n konn li akoz i ti pe ansarz en letan laba kot Fingerprint; en dimoun ki’n fer tou son letan dan Lapolis mon krwar in konn - plis ki 40an, en bon pe lannen – kantite lannen. E sa in bezwen fer li konn Lapolis kan mannyer i marse. Mon’n ekout son Interview lo Radyo tre resaman e mwan mon satisfe ki nou bezwen donn en dimoun en sans. Prezidan dan son lasazes in donn sans Mr Elizabeth, pou prouv son lekor avek sa nouvo responsabilite. Nou bezwen vwar – ou konnen ti kapab al rod en etranze; ti kapab al rod en lot dimoun dan lezot landrwa. I annan ti’n fann rimer; menm pou rod en dimoun dan Larme ankor pou anmenn kot Lapolis. Me Mr Elizabeth in la dan Lapolis e i byen ki zot in promot li. E si ou get son CV, in fer diferan parkour, diferan grad alor i – e diferan Seksyon osi dan Lapolis, savedir i pou konnen kan mannyer i pou kapab donn Lapolis.\nE nou profite pou remersye Komisyoner ki pe ale – or ki’n fini ale Komisyoner Ernest Quatre. Mr Quatre osi in donn tou. I osi en dimoun ki’n dan Lapolis mon krwar tou son lavi – lavi travay ki in fer dan Lapolis; menm son laz Retirement in vini, Lotorite i dir li - pa al konmela reste nou ankor bezwen ou – in esey son mye. Mwan mon krwar Komisyoner Quatre in sey son mye pour kapab esey fer Lapolis marse. Me ki swa Komisyoner Quatre, ki swa pou Mr Elizabeth kan menm zot a kapab annan en tre bon lentansyon pou fer Lapolis marse e al pli devan pou nou pep kontan, zot pa pou reisir si ou annan telman eleman negativite dan en Lorganizasyon parey Lapolis. Akoz Lapolis ozordi, i domaz sa sityasyon ki i ladan – pa akoz i kapab dimoun ki kapab travay, me akoz latitid dimoun – latitid Zofisye ki pa anvi travay – ki anvi zis met retar dan progre ki Lapolis in oule fer. Alor ou kapab ganny ou en nouvo Komisyoner, i kapab sorti menm dan Lesyel. Si ler i vin la lo Later pou fer Lapolis marse isi Sesel la, ou ganny ou sa bann dimoun ki zot, zot annan plan kan mannyer pou fer zot kalite reform, i pa pou ed ou dan sa parkour. So, ou pou annan diferan kalite plan; dimoun i met diferan baryer pou anpes son kanmarad or anpes en Lorganizasyon marse.\nOu pa kapab ganny ou Mr Speaker, Lapolis ki pa pe train ase. Nou, nou krwar ozordi nou Lapolis i bezwen plis training. Pou ou met Lord ek Disiplin dan Lapolis, i en nesesite – i en nesesite mon dir. Lord ek Disiplin i bezwen komans par Lapolis epi i ava desann i avan zwenn tou popilasyon. Alor i bezwen training. Nou demann Mr Elizabeth - nouvo Komisyoner Lapolis nou pe aprouve la, pou li deswit organiz en bon pe training pour bann dimoun, dan en fason - akoz letan mon get son laz mwan, i pa pou kapab la pour en ta letan li, ou konpran? Me savedir i bezwen prepar dimoun. I son rol koman Komisyoner pou li fer sir ki Lorganizasyon i fer en bon preparasyon, pour ki demen nou pa bezwen kler avek tors pour al rod en lot Komisyoner. I ava annan en bon pe dimoun kalifye, grade e kapab pou kapab pran enn nenport ladan pou fer Komisyoner Lapolis;pou fer nou Lapolis al pli devan.\nNou demann li pou li kapab devlop en sistenm, en fason pou ganny plis Stasyon Lapolis, akoz nou popilasyon in grandi li. Mon’n ekout yer lo Televizyon - en pti progranm, Mr Speaker, en pti progranm par Istoryen Mr Mathiot, e ki dir nou poudir depi an 1902, ti annan 12 Stasyon Lapolis dan Sesel – an 1902. Ozordi nou 2016 i ankor annan 12, Mr Speaker. I ankor annan 12 si nou pa kont Headquarters Lapolis, apre Cascade in fermen, Lapolis son Stasyon in kraze - in fermen. I reste 12. Epi nou SSU, PSSW li i pa ladan; nou pa kont li koman Stasyon Lapolis pour lemoman ziska ler i ava prononse. So, i reste 12. Kote depi 1902 ziskan ozordi, kot nou’n arive? Nou demann li Mr Elizabeth – nouvo Komisyoner ki nou pe aprouve, nou dir li irzan – dan en fason irzan i bezwen koz ek Lotorite pou kapab - kot i annan nesesite, par egzanp kot mon konnen i annan Cascade li menm - nou annan Pointe Larue kot i annan bokou problenm sosyal e nou bezwen en Stasyon Lapolis la. En Stasyon Lapolis ki efektiv, ki fer marse. Alor nou demann li - si ou kalkile depi Mont Fleuri, lot Stasyon ou al zwenn Anse Aux Pins. Tou sa bout Les Mahe la kot toultan nou’n for, kot toultan i annan plis problenm sosyal, li menm li landrwa ki ankor napa Stasyon Lapolis. This is unfair. I unfair e nou, nou Lasanble nou pe demande ki Gouvernman i gete sa rezyon. Pa les sa rezyon an aryer, pa les sa rezyon akoz son popilasyon pe monte la – nou annan nouvo distrik Roche Caiman ki’n ganny kree dan sa rezyon an menm tan e Stasyon Lapolis pa’n ganny kree. So, sa mesaz for, mesaz serye ki nou pe anvoy avek nouvo Komisyoner.\nNou pe dir osi Mr Speaker, nouvo Komisyoner petet i sanse la – mwan si mon reste dan sa Lasanble, next time nou pe al demann pour –akoz la petet letan in kourt, pa’n ganny letan – next time nou pe demann pou amann Standing Order, in future e nou dan Parti Lepep ler nou pou retourn dan sa Lasanble avek en mazorite, nou pou demann pou amann Standing Order ki whoever nou pou apwente la - Komisyoner Lapolis, demen i kapab Minis, sa bann dimoun parey la, nou pe demande pou li vin dan Lasanble pou li vin reponn en pe kestyon – nou pou demann li en pe kestyon. La in sanse la – keksoz in pas en pe vit mon pa’n ganny sans. Mon pe anvoy sa mesaz pour ki nou konnen kote nou pe ale ek nou Lasanble la. Pa vwar li konmsi soz Mr Speaker, akoz fek apwente LGB, solman sa bann direksyon la, nou Lasanble nou bezwen bouze dan sa direksyon.\nE Mr Speaker, ou vwar dan Lapolis nou bezwen plis latransparans – plis transparans. Kan dernyen fwa ou ti tande – pourtan nou’n tyonbo – kan mannyer apele? Nou tyonbo Pirates la en – Pirat; nou’n tyonbo Zarm. Nou Lapolis li i focal point pour bann zafer Small Arms; pour bann zafer Zarm ki tyonbo avek dimoun, ki pa rikorde dan lalis bann Zarm ofisyel pour Leta Seselwa. Nou focal point anba Nairobi Protocol – be pourtan nou tyonbo Zarm ek sa bann dimoun, me ki arive avek? I devret pe ganny detri sinon ou bezwen donn avek Lorganizasyon ki baze an Lafrik, pour zot kapab detri. E nou bezwen dir - nou ti tyonbo 10 fizi – nou ti aret bann dimoun nou’n anmas 10 fizi. E sa 10 fizi nou pa kapab detrir nou isi, nou napa lekipman. Nou’n anvoy laba – lala nou pe anvoye, medya i filmen – nou’n donn tel Lorganizasyon, Nairobi laba pour zot detrir. I bezwen ganny fer sa. Drog nou pa satisfe. Ou tann in anmase – dimoun in arete ek Drog epi in perdi. Be montre nou en kou kot pe detri – be pa detri en kou sa? Ler ou anmase egzibit epi letan sa dimoun i kondannen me ki in fer avek sa Drog ki reste? Nou bezwen pli serye ki sa e nou pe anvoy en mesaz for avek nou Komisyoner Lapolis. I bezwen met son lipye ater. E i bezwen, medya i vin filmen sa. I filmen i montre piblik. I montre lepep - lala Drog nou’n arete ek tel bato – lala tousala i ankor pakte e nou pe brile or nou pe zet dan lanmer. E i vwar pe zet dan lanmer. Sa ki anvi en pe i ava al dan lanmer i ava al serse, me i bezwen ganny montre kot pe detri sa bann keksoz. Pa pou kapab kontinyen tolere sa kalite latitid, sa kalite sityasyon ki annan dan nou Lafors Lapolis. Si i pou koumsa la, be plito napa Lapolis – sakenn i fer son Lapolis li menm.\nMr Speaker, ozordi dan nou pei ler nou pe sey met lord, i annan en bann senaryo ki arive – en bann senaryo kot - la nou tande resaman la mon’n- lo Facebook ou vwar partou menm Chief Justice! Kote dan en pei – lekel sa pei ki Chief Justice - en dimoun i kraz lo Chief Justice? Lapolis pa tyonbo sa dimoun? Napa okenn aksyon? Be nou’n fini bite! Be anmas sakenn son zafer al kot li! Be Mr Speaker, i pa posib sa. Alor nou demann nouvo Komisyoner Lapolis koman i vini, al rod li sa dimoun la ki’n kras lo Chief Justice la, al aret li. Si i vre al rod li aret li. Nou pa pou kapab kontinyen toler sa kalite keksoz. Mwan mon napa problenm ek dimoun ki oule rasanble. Nou annan Lalwa anba lekel sa bann zafer ou kapab fonksyonnen. E annou perform dapre Lalwa. Annou mars dapre Lalwa. Nou tou nou koze i bezwen annan Lord ek Disiplin, selman nou pa oule fer?\nMr Speaker, ler mon pe koz koumsa, mon pe osi dir ki Lapolis i en Lorganizasyon ki bezwen ganny gete byen li. E nou pe anvoy en lapel ankor ek nouvo Komisyoner. Nou pe dir li vwar letan i ariv lafen lannen la – nou tande Prezidan i ale i pas kot Larme, i al get son bann Solda. Fantastik e nou dir lala en bon Prezidan ki nou annan. I get byen son bann Solda ensidswit. Nou, nou demande ki Komisyoner i travay close ek Prezidan e i dir Prezidan lafen lannen ou osi vin koup en gato kot Lapolis. I vre i annan Minis ki pe get Lapolis. Nou napa problenm ek sa nou. I vini ansanm, Prezidan ek Minis. Lapolis osi ti a kontan vwar son Prezidan vin kot li. Alor i ava annan en gro gato - ava vini Prezidan, Komisyoner, son Minis i a koupe ek son Gard, ek son Zofisye zot ava kontan zot osi. E an menm tan nou demann Komisyoner al get kondisyon travay, kondisyon saler – kondisyon saler bann Zofisye Lapolis. En Zofisye Lapolis letan i donn tou son donnen, ler i retire, parey li menm li Komisyoner dan en pe letan i pou al retire, ler i pou retire ki i pou gannyen sa pti pansyon ki pe donnen la? I bezwen annan en bon pansyon. Dan tou pei dimoun i annan – Lapolis letan i retire, i annan en pansyon ki fer ou santi poudir wi ti vo lapenn pour mwan sakrifye mon lekor pour mwan vin en Police Officer. Police Officer i pa parey sa boug laba ki pe fer nenport ki travay li. Son travay i pli riske. Son travay i pli nob. I pli enportan. I annan en ta risk ki en Zofisye Lapolis i pran e sa i bezwen ganny rekonpanse dan en serten fason. So, si i pa pe tro konnen kan mannyer pou fer, i normal anba vot ki nou Lasanble nou donn Lapolis i a kapab rod Konsiltan pou guide li. I enportan akoz i pa pou kapab fer tousala li menm. I normal sa, i en imen li osi. I bezwen rod Konsiltan pou guide li e pou kapab vwar ki best kondisyon ki sa Zofisye Lapolis letan i a fini la, i dir, wi ti vo lapenn mon’n en Zofisye Lapolis – en Police Officer. E an menm tan i a donnen - letan i la, la i ava donn the best ki i kapab. I a ede pou enhance nou Lapolis. I ava anvi – letan ou dir li i annan training la, i ava anvi fer sa training. Letan ou dir li i annan aksyon, i ava anvi fer sa aksyon. Letan ou vwar li ou dir li i annan voler la tyonbo, i ava tyonbo voler akoz i konnen li, poudir i annan rekonpans pou li. I konnen li letan i fini la i pa pou parey sa dimoun ki pe fer en senp travay laba kot sepa Ledikasyon kot sepa lot, lot, lot – ouswa kot Lasose. Konmsi pou li son travay la, i a vwar li dan son fason pou li enportan e i pou respekte - i a donn li, i a deliver. Sa bann keksoz la nou pe dir ek nouvo Komisyoner ale al fer. I bezwen ganny fer dan nou pei, sa bann zafer. Si i pa fer la, i pou fer ki nou Lapolis la bann dimoun ki travay ladan, bann Zofisye la, i pou kontinyen ankoler. I pou kontinyen pa kontan. E ler i pa kontan, i ankoler, i fristre ek tou dimoun, i fristre ek nou Lasanble. I dir nou ki ti met sa Komisyoner la. i fristre ek Prezidan akoz Prezidan ki’n apwent; ki in mete la i dir appointment by the President.\nMr Speaker, mon realize ki responsabilite en Komisyoner Lapolis, pou fer li fer sir ki lepep Seselwa i viv dan lape ek sekirite - ki nou ganny sa ki meyer. I vreman dir ozordi fas a sa kantite defi ki sa Lafors pe fer fas avek. Mr Elizabeth, in fer en long karyer dan Lafors Lapolis. In okip plizyer pozisyon dan Lafors. Mon swete ki sa ki in aprann atraver son travay, atraver travay ki in fer dan Lafors, sa ki in aprann i ava ede pou li desarz son responsabilite koman en Komisyoner lo en o nivo, ki a fer Sesel e tou Seselwa fyer.\nMr Speaker, Mr Elizabeth in servi 43an dan nou Lafors Lapolis e in reste touzour lwayal dan son karyer malgre bokou defi ki nou konnen ki Lapolis in rankontre dan son parkour,. En karyer ki’n permet li grandi e akimil konesans ek leksperyans atraver bann diferan Ran ki in okipe depi 1973 ziska ler i ti zwenn sa Lafors ziska son apwentman koman Asistan Komisyoner Lapolis - en pozisyon ki i ti pe okipe ziska son apwentman koman Komisyoner.\nMr Speaker, Lapolis i merit adopte en lapros – en public-friendly approach. Dernyerman mon ti Swaziland e mon ti vreman enpresyonnen par zot Lafors Lapolis. Zot Zofisye, zot premye keksoz ki zot ti annan se fason koze ek zot piblik. Letan en Zofisye i aret en manm piblik lo semen pour en vyolasyon trafik, son premye keksoz i ti dir en bonzour, i ti entrodwir son lekor e i ti annan en very friendly approach avek son piblik - an tout rekonesan ki sa manm piblik in komet en lofans, me an tout rekonesan ki i son devwar pou li edik sa manm piblik – pou li koz ek li e osi pou donn li sa sans osi pou li reazir e osi pou li konn en pti pe kwa k,i pe pase.\nLalwa Trafik i en landrwa mazer ki nou merit revwar. Ozordi nou vwar Gard lo semen toulezour, zot pe asir en Lalwa Trafik ozordi ki date depi 1972 e ki pa an lakordans avek nou semen – i pa an lakordans avek motoris ki pe servi. Ozordi nou vwar Traffic Light - dimoun i servi li left, right and centre. Zebra Crossing i servi li left, right and centre. Ozordi nou vwar scooter, nou vwar moter. Onorab Vidot ti koz lo la dan son Speech Bidze. Nou vwar scooter nou vwar moter. Me nou pa vwar Lalwa ozordi ki pe mars kotakot avek bann nouvo sanzman. Dan Bidze pei nou’n vwar Gouvernman in met en sonm larzan pour Drive Racing. Me ozordi Lafors Lapolis nou pa ankor kapab, come up avek en bon solisyon pour nou bann zenn ki kontan sa koman en Sport. E dan pa zis tay deryer zot, wi zot pe komet en lofans, mon totalman dakor, me an menm tan osi pous ek Gouvernman poudir be sa nou ganny sa problenm tou le Vandredi. Nou ganny sa problenm tou le Sanmdi e lala ki nou, nou panse koman en Zonm ek Fanm-dan-Liniform ki merit ganny fer (1) akoz nou rol primordyal se pour sov lavi – se pou sov lavi e pou protez propriyete – lala ki nou, nou panse ver demokrasi modern, dan en sosyete modern ki merit ganny fer ek sa bann tel zenn ki annan sa tel pasyon, sa tel dezir.\nOzordi nou koz dimoun anbelir zot lakour an met nouvo rido tou le 6 mwan, be en loto i osi parey. Ozordi i annan en lanmour ek pasyon enorm pou sanzman alloy ring ,pou met nouvo masin – me nou vwar en Lafors Lapolis ozordi ki letan i vwar ou pase ek en tint, i dir ou poudir wi, i kont Lalwa, li menm li i pa konnen ki son Lalwa i dir e an menm tan osi li menm li i merit kosyan poudir, be this is the modern day of thinking. Eski nou merit revwar ouswa pous pou Minis pou dir - be non lemonn i egzize ozordi ki i annan transpor ki antre avek serten kouler tint ozordi e ki nou, nou fer dan sa? E ki nou, nou fer pour nou ankouraz sa pasyon nou pep, me an menm tan asire ki nouvo Lalwa i egzize, ki zot pa pe kas Lalwa me nouvo Lalwa i mars kotakot ek devlopman lemonn – i mars kotakot. E sa ki Lafors Lapolis i merit pe look up too. Sa ki i merit pe fer dan sa prosen 3an/4an. En Lapolis modern en Lapolis bouze – en Lapolis vibran – en Lapolis inovatif – en Lapolis ki think outside of the box, Mr Speaker.\nOzordi Lapolis i merit zwe en rol pli edikatif. Nou sipoze annan – dernyen fwa letan mon ti ankor dan Lafors, nou ti annan nou Public Relations Officer; nou ti annan nou en Gazet ki dan Lafors nou ti annan, ti sorti tou le 15 zour, me sa pa merit reste zis within the Force, i merit sorti an deor Lafors ozordi. Pa bokou bann manm piblik ozordi ki konnen kwa ki en lofans, kwa ki pa en lofans, kwa ki i pe ekspekte ek son Lafors – ki lofans ki i merit al kot Kordgard ouswa ki lofans ki merit reste kot li. Mon krwar Lafors Lapolis i merit sorti pli for ki sa pou edik nou pep lo en kantite keksoz ozordi. E pran li koman enn nou latas anba Prevention of Crime - pran li koman enn nou latas primordyal.\nMon rapel mwan letan mon ti antre, Mr Speaker, an 2000 mon ti ganny – mon pou apel sa en leson tre, tre for 1an Lakademi lo Disiplin e bann pinisyon vreman, vreman fermal, ki ozordi in fer mwan sa madanm ki mon ete ozordi. E mon ti annan en fason mannyer mon ti met mon liniform. Ti annan en fason mannyer mon ti pey mon seve. Ti annan en fason mannyer mon ti adres mon Siperyer. Ti annan en fason mannyer mon ti adres en Manm Parlman. Ti annan en fason mannyer mon ti debout e ti annan en fason mannyer mon ti adres mon manm piblik. Me ozordi i sagrinan pou vwar poudir ou pas lo semen, i annan serten fason sanze nou Zofisye Lapolis an term zot liniform. Appearance and bearing ti esansyel. I pa conducive avek limaz ki nou ti anvi pour nou Lafors ozordi. Nou vwar bann madanm Zofisye Lapolis ozordi zot fason sanze dan-Liniform i pa conducive e nou konportman - nou ti ganny dir poudir nou en Zofisye Lapolis dan moman letan ki ou sermante, ou pa en Zofisye Lapolis letan ou pe travay shift ouswa letan ou pe travay. Ou en Zofisye Lapolis 24 hrs a day tou dilon ou lavi ziska ler ou tir sa iniform lo ou e savedir ou konportman dan Stasyon, ou konportman an deor Stasyon – piblik pe get ou.\nMr Speaker, mwan osi anvi koz ek mon bann Zonm ek Fanm dan-Liniform. Mon konnen pou annan bokou koze lo nominasyon Mr Elizabeth koman nouvo Komisyoner, me mon ti a kontan petet koz espesyalman pour mon bann Zonm ek Fanm dan-Liniform. Zot, zot konn Mr Elizabeth. I annan serten zot, ki’n travay ek li bokou pli pros. I annan serten zot petet pa’n deza travay avek li. Mon konnen ki bokou zot serten ti annan serten lekspektasyon ouswa osi ti annan lezot panse dan Lapolis. Mwan osi konnen poudir dan Lafors ti annan serten divizyon pandan en serten peryod letan osi; e osi serten fason vwar. Mon pe koz ek nou bann zonm ozordi poudir si nou anvi vwar sa sanzman dan Lafors, annou komans li pa nou menm. Zot bann premye – premye bann Konstab, nou bann Lance Kaporal, nou bann Kaporal - zot premye donn sipor nou nouvo Komisyoner Lapolis pou li kapab anmenn sa sanzman. Zot osi revwar zot menm en pti kou dan sa lenstans, ki zot, zot pe fer – ki nou, nou pe fer pou anmenn nou Lafors pli devan? Ki nou merit sanze ek nou menm, pou anmenn nou Lafors pli devan? Ki mon merit revwar? Mon konsernen ozordi letan mon vwar enn bann Ex-Zofisye Lapolis pe devwal keksoz ki’n ganny fer dan peryod zot karyer oubliye poudir letan nou ti sermante, nou ti siny en Secrecy Act. Mon pe demande ki Komisyoner i revwar sa. Eski nou oubliy son lenportans? I zis parey ou antre dan nenport ki louvraz. Si ou’n siny en Secrecy Act savedir nenport ki keksoz ki ou’n come across within sa peryod letan, i sipoze reste en sekre ant ou ek sa Lorganizasyon ki ou’n sa. E mwan mon konsernen par sa Mr Speaker, e mon pe demande ki nouvo Komisyoner i met en lanpler lo la, pou edit nou bann Zofisye pou dir - letan nou sermante me osi nou siny en Secrecy Act; e ki son valer sa Secrecy Act Mr Speaker.\nMr Speaker, koman enn mon swe pour sa nouvo COMPOL, se ki nou fer Lapolis vin enn sa Lafors limero (1) dan Sesel ki pour se ki Gouvernman i donn plis resours, plis latansyon pou amelyor nou Lafors – pa zis an term amelyor saler nou bann Zofisye; me osi zot kondisyon travay, zot lanvironnman travay. Elev nou Lafors, nou bann Kordgard ki’n vye; bann Stasyon ki pti e sere. Inifye nou bann zonm ek fanm, donn zot plis training. Onorab Charles in fer resorti sa; etabli bann sistenm an plas - bann kriter kler lo Promosyon ki a evite annan divizyon, e lakoler, fristrasyon dan nou Lafos. Etablir. Annou aret met sa bann zafer kot bann Sef nou annan relasyon avek nou bann subordinates apre i zwe en tel konplikasyon letan pe donn promosyon, ouswa pe transfer –ouswa pe isi, pe laba. Annou elimin sa e evite ki nou Lafos i annan bann tirayman ki kree divizyon. Annou get dan welfare nou bann Zonm ek Fanm dan-Liniform. Zot sa bann dimoun i lev-e letan nou, nou pe dormi, sa bann dimoun pe travay. Letan nou, nou pe fete dan 5 Zen, nou pe fete le 18 Zen, sa bann zonm ek fanm pe travay. Tan ki Street Party pa fini, minwi-1er bomaten zot pa ale, pou fer sir ki tou dimoun i antre se zot sen e sof. Letan i ariv en lanmor fatal, sa bann dimoun i premye. E sa bann keksoz ki zot vwar, i bann keksoz ki personn pa pou anvi vwar. I bann krim, bann sityasyon ki personn pa pou anvi. Letan sa lekor mor in pouri, in komans dekonpoze pou plizyer zour i byen pi. Ti annan enn Mont Buxton lot fwa la, premye dimoun ki ale se nou bann Zofisye Lapolis. Letan nou kriye i annan lager dan kanton, premye dimoun ki nou kriye se Zofisye Lapolis. So, annou donn sa bann Zonm – annou get dan zot welfare zot osi. Zot osi pa zis zot welfare larzan me zot welfare sosyal, emosyonnel e mantal.\nMon pe demande ki sa nouvo Komisyoner i regard sa. E annan en solidarite nou bann Zonm ek Fanm. Nou ti sey komans sa dan Lafors Lapolis. Fodre nou aprann defann nou lekor. Pa esper piblik defann zot. Komisyoner fotespere i instill sa. I pou annan piblik ki pou kritik nou Lafors. I pa savedir ki tou nou Zofisye i byen fer, me solman annan en linite, ki letan en Zofisye in mal fer annou deal ek li byen. Annou deal ek li entern-m-an. Me osi annou osi prezerv li osi ki i konnen poudir - wi, mon’n mal fer me osi annou donn li sa sans, sa valer poudir tou dimoun i fer fot. Annou pa zis krisifye li, ouswa pa zis pous li, ouswa whatever. Donn li en sans me an menm tan osi fer li konpran poudir - be la mon’n mal fer. Nou ti annan sa o komansman kot nou aprann defann kanmarad. Letan en Gard i ganny bate Anse Royale fodre sa Gard ki Anse Aux Pins i tande poudir son koleg in ganny bate la, in kapab annan sa leker pour li monte pour li al gete ki’n arive avek mon frer ek ser. Koumsa tou Lafors Lapolis dan lemonn i travay - ou tous enn sa Zofisye dan sa liniform, ou pou tous zot tou.\nMr Speaker, ekskize nou bezwen annan en Lafors kot i annan enparsyalite - kot i kle akoz lepep Seselwa pa anvi vwar zis bann uniform bearers me bann uniform bluers osi, kot dele letan risk-on-scene i amelyore sirtou dan bann ka fatal e trazik. I fer lapenn pou vwar ki i pran 1erdtan pou Gard ouswa pou Lanbilans attend en scene kot en dimoun lekor in mor i la lo scene e tou dimoun pe pase pe tir portre - pe gete. Nou ti vwar Minis i vin dan Lasanble lot fwa. Mon pe demande ki Komisyoner Lapolis bann ti pti keksoz koumsa, i met lanmen ansanm ek son Minis ek bann Minister konsernen, pour zot deal avek enn fwa pour tou; kot nou pa lager lekel si Korbiyar pou pran lekor ouswa si Lanbilans pou pran lekor – enn fwa pour tou i en lekor ki’n mor, e nou drwa respe sa lekor, nou drwa respe sa manm fanmir; kot sa i ganny met bann diferans koumsa la, nou zwenn ansanm e nou bezwen travay lo la. Kot vre diferans Mr Speaker, i ganny fer dan la kominote. Mon dakor avek Onorab Charles. Ozordi Gard i fer patrol. Annou aret fer patrol dan transpor. I enportan patrol dan transpor. Annou sorti, annou al dan bann pti… ….Annou koz ek nou piblik. Annou demann li - madanm ki mannyer ou apele - ou’n vwar en nouvo dimoun ki’n pase isi? Annou retourn Community Policing parey i i ti ete avan.\nMon dernyen parol i pou lepep Seselwa Mr Speaker. Nou annan nou ozordi en pep ki vreman beni. Nou dan en pei ozordi ki napa ni Civil War. I vre nou annan en tansyon politik ki la ki iminan. I vre nou annan serten keksoz ozordi - nou annan diferans politik. Me pa sa ki merit fer nou divize koman en pep. Me an menm tan osi lepep Seselwa, annou donn sipor. Si nou oule vwar sanzman, mon pou toultan dir vre sanzman i komans par nou menm. Alor si nou oule vwar sanzman dan Lafors Lapolis, annou komans ek nou menm nou lepep Seselwa. Si nou oule zis Lafors donn nou respe, nou osi annou donn Lafors respe. Annou konpran poudir sa bann zonm ek fanm i bann imen. Annou konpran poudir Lafors Lapolis i en Departman parey tou Departman avek son resours limitasyon e osi son problenm.\nAnnou annan respe for the Rule of Law. Hon De Commarmond in koz lo la taler - en lofans. In koz lo dimoun in kraz lo sa madanm? Be lefe ki zot in mont lo son propriyete i en trespas. Ou napa drwa vin lo mon propriyete san ki mwan mon donn ou permisyon. Be nou Lafors i bezwen kapab edik dimoun lo bann keksoz koumsa. Krase i en common assault. It’s an offence under the Law e nou oule dir lepep Seselwa, i bezwen konpran poudir Lalwa i ganny mete la pour en rezon e nou bezwen respekte Lalwa. E lapresyasyon sa bann sakrifis ki nou bann Zonm ek Fanm dan-Liniform i fer. Mon ti a voudre vwar sa ankor ek nou lepep Seselwa e respe pour nou bann Zonm ek Fanm dan- Liniform. E an menm tan nou bann Zonm ek Fanm dan- Liniform i merit koz ek nou pep pli byen. Nou merit apros nou pep Seselwa pli byen. Donn en servis nou pep Seselwa ki pli byen.\nMr Speaker, mon ti a kontan dir 2 mo lo sa Mosyon prezante par Onorab DeCommarmond. Premyerman mon ti a kontan remersye outgoing Komisyoner Mr Quatre ki malgre bokou defi ki’n ganny sirmonte apre midi la, mon panse, mwan personnelman mon vwar poudir ki in fer en travay formidab malgre defi pou anmenn Lafors Lapolis kot i ete ozordi, E mon swete ki nouvo Komisyoner ler i pran Lofis, i ava ride lo sa bann sikse ki Lafors in fer ziska ozordi e anmenn serten nouvo inovasyon - serten nouvo fason fer pou fer ki nou vwar en future Seychelles Police Force ki bokou pli efektif, bokou pli efikas e ki a lekspektasyon lepep Seselwa.\nNou pe koz lo Lapolis la - zisteman Vandredi pase mon witness en sityasyon kot en zanfan Lekol forse dan P2 - dan P3 ki son paran i en Zofisye Lapolis e pti tantin pe ‘Pil lo li - pe sant ‘Pil lo li. Be mon demann mon lekor be kot ou’n tann sa? Bezwen dan lakour parla kot ou’n tann sa. E i sagrinan. Kot ozordi en kantite dimoun pe kestyonn Zofisye Lapolis, zot lwayote anver Larepiblik. Ou lwayote i anver Larepiblik wi, e ou lwayote i anver sa Gouvernman ki o pouvwar - ki ou kontan sa Prezidan, ki ou pa kontan, ou lwayote i merit reste anver sa Gouvernman. E ler ou ti fer Oath of Allegiance, se sa ki ou ti fer koman Zofisye Lapolis. Me malerezman ozordi nou pe perdi sa e i sagrinan. I sagrinan e petet mon panse poudir sa i enn bann defi ki nouvo Komisyoner pou bezwen fer fas avek – pou fer zot son bann Zofisye realize poudir ou dwatet annan en lwayote anver sa Gouvernman ki ou pe travay – ki ou pe deservi. So, Mr Speaker sa i en premye pwen ki mon ti a kontan fer sorti dan mon lentervansyon.\nDezyenm pwen se ozordi Krim. Krim in modernize; pa zis dan Sesel – dan larezyon – dan lemonn. I annan en kantite bann krim ki 20an pase, 25an pase, nou Lafors Lapolis pa ti pe vwar nesesite pou fer fas avek - ozordi nou pe fer fas avek. Par egzanp nou annan Terorizm. La zisteman semenn pase mon’n tande Maurice serten lesey latanta dan Kapital Port Louis par serten group. Sa ki dir demen sa pa pou ariv kot nou? So, nou bezwen annan en Lapolis - en Lafors Lapolis ki efikas, ki pou kapab fer fas avek sa bann sityasyon. Ozordi nou pe koz lo Cyber crime par egzanp; dimoun servi mwayen Internet pour zot fer serten aksyon kriminel. E nou an retour nou bezwen fer sir ki nou Lafors Lapolis, nou annan bann Zofisye ki byen train, ki’n ganny formasyon adekwat pour kapab fer sa dan nou Lafors. E zisteman bomaten, mon pe lir enn bann dokiman ki nou’n ganny prezante avek. Mon kontan. I annan en zenn garson, Terrence Bouzin ki ti ansanm avek mwan Australie - fer son letid. In ganny sans pou li al fer son Masters e ozordi, mon vwar poudir i pe ganny apwente dan serten pozisyon, pou li donn Lafors Lapolis koudmen fer sa bann Deteksyon, Envestigasyon ensidswit. E mon krwar se sa ki Madanm Onorab Charles in koz lo la taler - ki mannyer nou ekip nou bann zenn Profesyonnel pour zot kapab fer sa profesyon. So, mon mazinen poudir sa, it’s a very good move.\nLafors Lapolis in anmenn en pti pe plis desantralizasyon; par egzanp servis CID ozordi in desantralize. E sa i en fe ki nou merit aksepte. Ozordi i annan serten krim ki arive dan bann rezyon - en dimoun i kapab dan en dele letan ase rezonnab ganny en feedback lo progresyon son ka; e sa i avek sa desantralizasyon ki’n arive. E ankor sa i en move pozitif ki mon mazinen nouvo Komisyoner ki pou vini, i pou bezwen travay pou asire ki sa i ranforsi.\nMon kontan osi note poudir Labi. Nou’n koz en kantite lo labi pou transpor Lapolis. In annan, in annan en amelyorasyon. In annan en amelyorasyon be sa ki nou ti a kontan vwar, se ki still nou ankor pe vwar poudir Lapolis i ankor pe servi en kantite transpor lwe - bann Car Hires par egzanp. E nou konnen poudir sa i kout Gouvernman en kantite larzan. E mwan mon swete vwar ankor dan 2/3an en Lafors Lapolis ki annan son prop fleet transpor, avek en bon progranm mentenans e kot sa i a fer ki sa kantite larzan ki Lafors pe servi pou li invest dan transpor lwe, sa larzan a ganny servi pou invest dan lezot areas parey in koz lo la - dan bann areas parey Training ….. ensidswit.\nMr Speaker, zis pou donn legzanp konkret lo sa ki mon pe fer - zisteman taler mon’n al en pti kou Providence, mon’n park mon transpor e ler mon sorti en dimoun in tap ek mon transpor. Ok, in fer serten domaz. E mon’n bezwen al kot Lapolis pou al fer en statement e vwala ler ou involve dan en lensidan aksidan, i annan en slip ki Lapolis i donn ou. E Lapolis i dir ou, ou oblize siny sa. E mwan mon’n dir ek sa madanm – sorry mon pa pe sennyen sa - akoz lo la ki i mete; driving negligently, recklessly, dangerously without reasonable consideration for other road users. So, mon krwar sa mon’n deza anmenn sa en Kestyon dan Lasanble - mon ti demande ki sa nou bezwen aranze sa. Ok, ou pa kapab fer mwan siny… mwan mon’n park mon loto, mon’n al en pti kou Labank ler mon’n sorti en dimoun in tap lo mwan - ou dir mwan siny sa mon’n drive recklessly? So, mon krwar i bann keksoz ki nou bezwen desito posib amelyore. E ozordi en kantite Zofisye Lapolis pe dir sa bann dimoun malonnet pou li refiz-e siny sa. I mete lo la sa Zofisye mon’n al Kordgard Mont Fleuri – mete lo la refuse to sign. Of course mon bezwen refuse to sign akoz the content of sa ki lo la i pa reflekte sa sityasyon ki’n arive. So, sa i en legzanp tipik bann keksoz ki nou Lafors Lapolis nou bezwen regarde.\nMr Speaker, Lapolis en pe letan mon nepli vwar - en fason ki ti deter bann dimoun ki ti pe enplike dan bann aksyon kriminel, se ki tou le swar ou ti tann - mon pa konnen si sa i kot Human Rights ki’n aret fer, be mon mazinen ler sa ti pe ganny fer i ti en deterrent pou bann dimoun ki ti involve dan bann aksyon kriminel – kot serten non ti ganny pibliye lo medya Nasyonal – Televizyon menm serten portre ti ganny montre, me pour en pe letan sa in aret mon pa konnen pour ki rezon. Petet pli tar nou a ganny serten leksplikasyon avek nouvo Komisyoner akoz sa in arete. Be sa mon mazinen poudir i en fason ki deter serten dimoun pou kontinyelman komet serten act kriminel kont swa propriyete son prosen, swa kont sa prosen li menm. So, mon mazinen sa i bann keksoz ki nou bezwen revwar si i annan son merit why not reentrodwir sa zafer.\nPathway progression mon krwar i en lot keksoz ki prezan mon pou dwell lo la, me sa osi i kree serten fristrasyon sirtou parmi nou bann zenn Profesyonnel ki deside zwenn Lafors Lapolis ok – ki annan tou sa kapasite me at a certain point i vwar li i stuck. So, mon mazinen parey nenport ki Lorganizasyon dan Lapolis osi i merit annan en clear pathway pour lafason ki en dimoun i progrese. I pa neseserman zis progresyon an term Ran. Progresyon pa neseserman an term Ran. Progresyon i osi an term ou kapasite pou kapab delivre dan serten area spesifik. Ozordi mon vwar en kantite Zofisye Lapolis ki mon koz avek i dir ou, poudir malgre ou’n ganny train koman en Zofisye Zeneral dan Lapolis me pli tar ou ganny spesyalize dan serten domenn spesifik e once ki ou fer sa spesyalizasyon par egzanp - ou vwar ou, ou ganny met dan en lot Seksyon ki pa neseserman reflekte sa area kot ou train e ou ti kapab deliver pli byen. So, mon krwar tousala i bann defi ki nouvo Komisyoner i bezwen regard ladan e fer sir ki nou adrese.\nMr Speaker, mon pwen final se ki ozordi mon ti kontan vwar en Lafors Lapolis profesyonnel dan le sans sa Zonm dan-Liniform. Ozordi i sagrinan - mon’n study Australie – Australie en Zofisye Lapolis ler i kit Stasyon si i konnen i pe al dan Bazar pou al fer son shopping, i sipoze tir sa liniform lo li - i dan son lenz sivil. Ki ozordi nou, nou vwar nou Zofisye Lapolis madanm gro, gro kaba dan zepol, gro, gro sak sorti Bazar pe trenn pwason – i kree en move zimaz lo sa Lafors. Mon mazinen poudir en Zofisye Lapolis i sipoze si i dan son liniform, i merit fit and proper. I pa merit pe trenn tou sa bann bagaz avek li akoz i pa reflekte byen e son zimaz li menm. E menm serten sa bann Zofisye zot liniform ok, lafason ki son kondisyon izyenik i pa fer dibyen lizye bann dimoun ki vwar.\nSo, finalman mon ti a kontan Mr Speaker, swet nouvo Komisyoner dek ki i pran Lofis tou le meyer. Annan en zorey – ekout son bann Zofisye - ekout son bann lantouraz ki travay avek li. Ekout nou isi dan Lasanble; nou bann propozisyon ki nou fer, pa avek bi pou detri Lafors me avek bi pou ed Lafors kontinyen fer pli byen. So, si nou kapab pran tousala an kont, mwan mon garanti, mon konvenki ki nou pou annan nou en Lafors Lapolis ki bokou pli efikas – en Lafors Lapolis kot lepep Seselwa pou annan bokou plis konfyans ladan e kot nou kontinyen lo sa progre pou asir plis stabilite pour tou nou dimoun isi Sesel.\nMr Speaker, lekspektasyon manm piblik se byensir service delivery. Konmela ou tann tou sord kalite leokri de lapar nou pep dan tou Sekter Gouvernman konsernan service delivery - e dan Lapolis sa pa en leksepsyon. Nou’n tande resaman kot Minis Zafer Entern in fer resorti, ki Lapolis pe delivre dan 24erdtan ki tre byen ler nou pe koz lo sa size Service Delivery. Par egzanp rapor aksidan i ganny delivre dan 24er. Rapor pandan sityasyon ki en manm piblik son lakaz in kase, e son bann byen personnel in vole, sa osi ki ganny fer dan 24erdtan. Kot en dimoun ki’n perdi swa son paspor ou ID, i kapab osi ganny attend tou dan menm zour.\nMon krwar Mr Speaker, ki nouvo Komisyoner Lapolis, i a sirman travay ansanm avek tou son bann Zofisye - tou son lekip pou ede fer en sanzman pozitif an zeneral dan sa Lafors e kot fodre pran aksyon neseser sa i a ganny fer dan en fason apropriye. E kot fodre rekonpanse sa osi i a bezwen ganny fer byen.\nMr Speaker, pou komanse, mon a dir en gran mersi Mr Quatre pour son kontribisyon e long servis dan Lafors Lapolis. E pou kontinyen zis 2 pti mo byen sarze - pa pou long.\nI annan en lot issue – i senp – ti pti ki mon ti ava kontan osi Komisyoner Lapolis i take note - se kot i konsern Police Character Certificate. Ou vwar nou pe sey ede pour nou bann zenn, nou bann dimoun koman i sorti dan Prizon ouswa dimoun ki pe rod en dyob – fasilit zot pour zot ganny en louvraz. Me tou landrwa kot zot ale ozordi, i demann zot – or mazorite landrwa – gran mazorite i demann zot police character certificate. Zot napa larzan zot menm, zot pe rod en louvraz e zot bezwen al pey sa kot Lapolis. Mon ti ava demande e sa kantite larzan ki i koute. Mon ti a demande ki nou rod en lot fason pour nou apros sa zafer Police Character Certificate ki nou dimoun ki bezwen enn sa pour son travay senp dimoun – konmsi nou pa pe koz – konmsi si i vin pour en lot rezon i en lot zafer, me pour senp pou travay kekfwa sa Lorganizasyon i kapab donn li en pti let, i al kot Lapolis i donn li sa police character certificate petet pou nanryen dan en fason koumsa. E osi ler ou sorti Prizon i devret donn ou sa; akoz Komisyoner Lapolis i kapab waive sa letan ki i donnen – sa 5an ki Prizon i donnen. Si ou karakter in bon depi laba e in fer ou sorti lo la license or whatever be donn ou sa keksoz ki kapab fer ou re-antre, re-entegre dan sosyete korekteman.\nEn lot keksoz ki mon ti ava kontan met devan, se ki ler mon pe dir par egzanp Cascade Kordgard in kraze - nou napa e ki nou merit annan enn. Be ou vwar parey kot PSSW la, Petit Paris kapab la revwar sa Stasyon ki la, la revwar li ki i kapab pli byen organize pou desarz distrik Cascade e an menm tan Providence. Providence Industrial Estate i la akote Cascade, in fini vin en nespes Lavil ou kapab dir – en ta dimoun laba dan lazournen sirkilasyon laba trafik i bokou plis ki Anvil me napa ase prezans Lapolis. Nou vwar poudir la pros ek PIE ti ava ede pou desarz osi responsabilite laba. La i bann pwen ki nou pe met devan. I en pwen tre, tre enportan.\nNou ti ava demande – me mon konnen sa i en pti baba pour Konmisyoner ki pe vini, se nou pe demann li pou speed up avek negosyasyon pour sa DNA Forensic Lab. Enportan – vreman – vreman enportan pour nou pei, pour lenvestigasyon, pour bann keksoz ganny fer. Konmela la menm pou Family Tribunal laba, bann dimoun ki vini i dir ou piti pa pou li – me la DNA ava deside – i ava fasil pou fer; i a dir ou si pour ou, si pa pour ou nou a konnen ki mannyer pou deal ek sa bann zafer dan en fason pli vit, pli efikas, pli fasil. E sa i a tir presyon lo tou dimoun - en fason nou kapab ganny plis letan pou kapab fer en bon travay avek nou Lapolis.\nVwala Mr Speaker, nou swet Mr Elizabeth tou de bon – tou de bon nou krwar dan li, nou krwar ki i kapab deliver, si i organiz li byen e nou demann li pou organiz li byen. Nou Lasanble i la. I kapab konsilte a nenport ki moman ki i anvi en dyalog avek nou e nou krwar - mwan mon ti a li mon ti ava fer sa en pti pe souvan – nou zwenn e nou diskite - nou gete ki sa ki nou kapab a-porte pou li - ki bann konplent, e kritik e sizesyon ki nou kapab ansanm diskite pou fer amelyorasyon dan nou sistenm Lapolis, dan nou Lapolis Zidisyer li menm i kapab dan nou Lapolis li menm ki i kapab fer ki alor nou pep i a viv li dan plis sekirite.\nLast Updated on Monday, 25 July 2016 13:58